Document ID: 32009R0967

KOMISIJAS REGULA (EK) Nr. 967/2009
(2009. gada 15. oktobris),
ar ko groza Regulu (EK) Nr. 1418/2007 par dažu atkritumu eksportu reģenerācijai uz konkrētām valstīm, kuras nav ESAO dalībvalstis
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2006. gada 14. jūnija Regulu (EK) Nr. 1013/2006 par atkritumu sūtījumiem (1) un jo īpaši tās 37. panta 2. punkta trešo daļu,
pēc apspriešanās ar attiecīgajām valstīm,
tā kā:
Komisija no Melnkalnes, Nepālas, Serbijas un Singapūras saņēma atbildes uz rakstiskiem pieprasījumiem, ar kuriem lūgts sniegt rakstisku apstiprinājumu par to, ka atkritumi, kuri uzskaitīti Regulas (EK) Nr. 1013/2006 III vai IIIA pielikumā un kuru eksports nav aizliegts saskaņā ar minētas regulas 36. pantu, var tikt eksportēti no Kopienas, lai tos reģenerētu minētajās valstīs, un norādi par to, kura kontroles procedūra būtu piemērojama (ja vispār būtu piemērojama). Komisija arī saņēma papildu informāciju saistībā ar Honkongu, Indonēziju un Ukrainu. Tāpēc, lai ņemtu vērā iepriekš minēto, ir jāgroza Komisijas Regulas (EK) Nr. 1418/2007 (2) pielikums,
IR PIEŅĒMUSI ŠO REGULU.
1. pants
Regulas (EK) Nr. 1418/2007 1.a pantu aizstāj ar šādu pantu:
“1.a pants
Atbildes, kas saņemtas uz Komisijas rakstisko pieprasījumu saskaņā ar Regulas (EK) Nr. 1013/2006 37. panta 1. punkta pirmo daļu, ir minētas pielikumā.
Ja pielikumā norādīts, ka kāda valsts neaizliedz dažus atkritumu sūtījumus vai nepiemēro iepriekšēja rakstiska paziņojama un piekrišanas procedūru, kā aprakstīts minētās regulas 35. pantā, šādiem sūtījumiem mutatis mutandis piemēro minētās regulas 18. pantu.”
2. pants
Regulas (EK) Nr. 1418/2007 pielikumu groza saskaņā ar šīs regulas pielikumu.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no spēkā stāšanās dienas.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 15. oktobrī

Labels: 3
1
5
20